
Uznesenie Okresný súd Malacky, vo veci starostlivosti súdu o maloletého A. B., nar. XX.XX.XXXX, bytom ako rodičia, dieťa rodičov: matky C. D., nar. XX.XX.XXXX a otca A. B., nar. XX.XX.XXXX, obaja bytom Zemianske III. XXX/XX, E. F. G., o návrhu Úradu práce, sociálnych vecí a rodiny Malacky na uloženie výchovného opatrenia a nariadenie neodkladného opatrenia, takto rozhodol: I. Súd nariaďuje neodkladné opatrenie tohto znenia: „Súd nariaďuje rodičom C. D., nar. XX.XX.XXXX a A. B., nar. XX.XX.XXXX, aby odovzdali maloletého A. B., nar. XX.XX.XXXX, do starostlivosti Diagnostického centra Ružomberok, so sídlom Ul. J. Jančeka 32, Ružomberok.“ II. Neodkladné opatrenie bude trvať po dobu 4 mesiacov odo dňa nariadenia neodkladného opatrenia. odôvodnenie: 1. Návrhom doručeným tunajšiemu súdu dňa 12.08.2025 sa Úrad práce, sociálnych vecí a rodiny Malacky (ďalej aj len „ÚPSVaR Malacky“) domáhal nariadenia neodkladného opatrenia, ktorým by súd nariadil rodičom odovzdať maloletého do starostlivosti Diagnostického centra, so sídlom Ul. J. Jančeka 32, Ružomberok. Súčasne s návrhom na nariadenie neodkladného opatrenia podal navrhovateľ aj návrh vo veci samej na uloženie výchovného opatrenia maloletému. 2. Svoj návrh odôvodnil tým, že rodinu maloletého A., eviduje OSPODaSK od roku 2009 na základe oznámení o neplnení povinnej školskej dochádzky jeho starších súrodencov. Ohľadom maloletého Jozefa úrad v školskom roku 2024/2025 obdržali viacero oznámení zo Základnej školy E. F. G. o neplnení povinnej školskej dochádzky. Maloletý bol v školskom roku 2024/2025 žiakom 7. triedy danej školy. Za školský rok 2024/2025 má A. 553 neospravedlnených hodín a 264 ospravedlnených hodín. A. opakovane porušuje školský poriadok. Okrem záškoláctva a útekov z posledných vyučovacích hodín, maloletý často narúša výchovno-vzdelávací proces – vyrušovanie na hodinách, presádzanie počas vyučovania. A. sa tiež opakovane agresívne správa k spolužiakom a učiteľom, žiakov školy zastrašuje a vyhráža sa im, nerešpektuje autority. Školské povinnosti si neplní a taktiež si nenosí školské pomôcky. Maloletý opakovane poškodzuje školský majetok. Maloletý má podpriemerné výsledky, nepripravuje sa na vyučovanie, nejaví záujem o vyučovací proces. Dostáva často poznámky – nepripravenosť, neplnenie školských povinností, chýbajúce školské pomôcky a domáce úlohy. Základná škola informovala o incidente zo dňa 14.05.2025. Počas prestávky A. silno udrel päsťou do dverí a následne vyvolal konflikt so žiakom nižšieho ročníka. Tohto žiaka fyzicky napadol – udrel, následne daný žiak padol na lavicu. Okrem napadnutia sa danému žiakovi aj vysmieval. Obec nás informovala, že maloletý poškodzuje obecný majetok, správa sa v obci agresívne a vulgárne voči obyvateľom. Počas sociálneho šetrenia matka uviedla, že A. sa agresívne správa aj doma – voči matke aj sestrám. Matku nerešpektuje, je drzý. Matka i otec súhlasili s umiestnením maloletého do špeciálno-výchovného zariadenia. Aktuálne oddelenie sociálnoprávnej ochrany detí a sociálnej kurately Úrad práce, sociálnych vecí a rodiny Malacky
hodnotí, že napriek snahe participujúcich subjektov, výchovné problémy a poruchy správania, ktoré boli u maloletého identifikované, začali eskalovať. Maloletý nedokáže adekvátnym spôsobom rešpektovať aktuálne žiadne autority. V živote maloletého závažným spôsobom absentuje rola otca a pozitívny mužský vzor. Maloletý si neuvedomuje dôsledky konania, ktorého sa dopúšťa, neuvedomuje si dôsledky svojich činov. Maloletý nerešpektuje prirodzené autority, má manipulatívne sklony, neuvedomuje si a nechce si uvedomiť dôsledky svojho konania a správania, v rámci prezentovaných korekcií svojho správania rezignoval a nemá záujem na svojom správaní a konaní nič meniť. Maloletý nerešpektuje pokyny rodičov, ktorí pre neho nie sú aktuálne žiadnou autoritou. Maloletý svojvoľne posúva hranice v rámci výchovy zo strany rodičov a tí aktuálne nedokážu maloletého adekvátnym spôsobom výchovne usmerniť, nakoľko sú zo strany maloletého manipulovaní a jeho vplyv už presahuje ich rodičovské možnosti a schopnosti. Je predpoklad, že jeho správanie by mohlo naďalej eskalovať, čo by mohlo byť potenciálnym rizikom a ohrozením nie len pre neho samého, ale aj pre jeho okolie. Vzhľadom k tomu, že opatrenia sociálnoprávnej ochrany detí a sociálnej kurately, ktoré v predmetnej veci realizovalo oddelenie sociálnoprávnej ochrany detí a sociálnej kurately v prípade maloletého aktuálne neplnia svoj účel a u maloletého nenastala v dôsledku nich korekcia jeho správania a konania, čo výrazne negatívne ovplyvňuje maloletého i celú situáciu v rodine, vyhodnotilo oddelenie sociálnoprávnej ochrany detí a sociálnej kurately v súčinnosti s ostatnými zainteresovanými inštitúciami a organizáciami, ktorými sú škola, obec, i akreditovaný subjekt spolupracujúci s rodinou v rámci odbornej podpornej činnosti, že je v záujme maloletého, aby absolvoval diagnostický proces pobytovou formou. Sám maloletý prezentoval, že vníma potrebu svojho vyňatia z prirodzeného prostredia rodiny a aspoň dočasného umiestnenia v zariadení na výkon rozhodnutia súdu, ktoré by s ním intenzívne odborne pracovalo na korekcii jeho správania a eliminácii výchovných problémov a problémov, ktoré boli identifikované v jeho správaní. 3. K návrhu priložil navrhovateľ rodný list maloletého, správu Základnej školy E. F. G. zo dňa 11.07.2025 a oznámenie obce E. F. G. zo dňa 09.07.2025. 4. Podľa správy Základnej školy E. F. G. zo dňa 11.07.2025 maloletý počas prestávky fyzicky narušil školské prostredie úderom päsťou do dverí v blízkosti dozorkonajúcej učiteľky. Po tomto konaní inicioval konflikt s iným žiakom, ktorého fyzicky napadol silným úderom, čím spôsobil jeho pád a kontakt s lavicou. Po incidente maloletý pokračoval v nevhodnom správaní, pričom sa posmieval napadnutému žiakovi. 5. Podľa oznámenie obce E. F. G. zo dňa 09.07.2025 maloletý je agresívny na spolužiakov a občanov obce, ničí obecný majetok, smetné koše na uliciach, porozbíjal obecné informačné skrinky na námestí a okná a dvere na obecnej budove. Dňa 05.07.2025 na verejnej akcii v obci sústavne narúšal poriadok, hádzal kamene po ľudoch a provokoval k bitke. Matka maloletého viac krát na obecnom úrade vyjadrila, že nezvláda starostlivosť o maloletého. 6. Podľa § 324 ods. 1 Civilného sporového poriadku (ďalej len „C.s.p.“), pred začatím konania, počas konania a po jeho skončení súd môže na návrh nariadiť neodkladné opatrenie. 7. Podľa § 325 ods. 1 C.s.p., neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 8. Obsah neodkladného opatrenia je definovaný v ustanovení § 325 ods. 2 C.s.p., tento však nie je taxatívne daný. Podľa § 325 ods. 2, písm. d) C.s.p., neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 9. Podľa § 326 ods. 1 a ods. 2 C.s.p., v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 10. Podľa § 329 ods. 1 prvej vety C.s.p., súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania.
11. Podľa § 361 Civilného mimosporového poriadku (ďalej len „C.m.p.“), súd nariadi neodkladné opatrenie aj vtedy, ak to vyžaduje verejný záujem. 12. Podľa § 367 ods. 1 C.m.p., neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 13. Podľa § 367 ods. 2 C.m.p., ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 14. Podľa § 367 ods. 3 C.m.p., o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 15. Podľa § 367 ods. 4 C.m.p., uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 16. Podľa § 367 ods. 7 C.m.p., súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 17. Podľa ust. § 121 ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, diagnostické centrum poskytuje diagnostickú, psychologickú, psychoterapeutickú, výchovno-vzdelávaciu starostlivosť deťom na základe a) žiadosti zákonného zástupcu dieťaťa, b) neodkladného opatrenia súdu podľa osobitného predpisu, c) rozhodnutia súdu o uložení výchovného opatrenia. 18. Podľa ust. § 121 ods. 3 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, pobyt dieťaťa v diagnostickom centre trvá nevyhnutne potrebný čas na stanovenie diagnostiky, spravidla dvanásť týždňov. 19. Neodkladné opatrenie je svojím charakterom výnimočným prostriedkom súdnej ochrany smerujúcim k úprave pomerov a umožňuje rýchle a pružné riešenie takej situácie, keď je potrebný okamžitý zásah súdu v záujme rýchlej a účinnej ochrany práv a oprávnených záujmov dotknutých osôb. Základným predpokladom pre nariadenie neodkladného opatrenia je existencia potreby bezodkladnej úpravy pomerov, teda ak je splnený predpoklad naliehavosti požadovanej úpravy a je nevyhnutný okamžitý zásah súdu. Dôvod na nariadenie neodkladného opatrenia musí existovať v čase, keď súd o neodkladnom opatrení rozhoduje. Posúdenie bezodkladnosti úpravy pomerov je na úvahe súdu, pričom je potrebné starostlivo zvážiť dôsledky, ktoré pre účastníkov konania nariadením neodkladného opatrenia môžu nastať. 20. Neodkladné opatrenia neprejudikujú práva ani jedného z účastníkov a ani práva tretích osôb a svoje opodstatnenie strácajú, keď súd poskytne ohrozeným alebo porušeným právam definitívnu ochranu. Z povahy neodkladných opatrení vyplýva, že nebudú zisťované všetky skutočnosti, ktoré by mal súd inak zistené, ak by mal vo veci vydať konečné rozhodnutie. Pri prijímaní takéhoto opatrenia prevláda požiadavka rýchlosti konania nad úplným preukázaním uplatneného nároku. Rozhodné skutočnosti (predovšetkým nárok sám) nemusia byť spoľahlivo preukázané. K nariadeniu neodkladného opatrenia stačí, ak sú rozhodné skutočnosti aspoň osvedčené, t.j. ak sa javia aspoň pravdepodobnými, a teda umožňujú záver o pravdepodobnosti nároku, ktorému má byť poskytnutá súdna ochrana. Miera osvedčenia sa riadi danou situáciou, najmä naliehavosťou jej riešenia. 21. V konaní vo veciach starostlivosti súdu o maloleté deti je účelom neodkladného opatrenia v prvom rade ochrana maloletých detí. Záujem maloletého dieťaťa je vždy prvoradý (čl. 3 Dohovoru o právach dieťaťa, čl. 24 ods. 2 Charty základných práv Európskej únie, čl. 5 Zákona o rodine). Medzi záujmami dieťaťa a rodičov musí byť zachovaná rovnováha, pričom pri hľadaní tejto rovnováhy musí byť osobitný význam venovaný najvyšším záujmom dieťaťa, ktoré môžu prevažovať nad záujmami rodiča (Uznesenie ÚS SR sp. zn. I. ÚS 379/2010).
22. Neodkladné opatrenie v konaní starostlivosti súdu o maloleté deti je namieste vtedy, ak riešenie situácie maloletého dieťaťa neznesie odklad, t. j. keď je bezprostredne ohrozená jeho výživa alebo výchova, ak musí byť okamžite vyňaté z doterajšieho výchovného prostredia, prípadne ide o iné dôležité záujmy maloletého, ktoré vyžadujú okamžitý zásah súdu. 23. Súd po oboznámení sa s návrhom a jeho prílohami a vykonanom dokazovaní v rozsahu nevyhnutnom pre rozhodnutie o návrhu na nariadenie neodkladného opatrenia dospel k záveru, že návrh na nariadenie neodkladného je dôvodný. Skutočnosti uvádzané navrhovateľom a vyplývajúce z doložených príloh odôvodňujú, aby bol maloletý bezodkladne vyňatý z rodinného a školského prostredia a umiestený do špecializovaného centra, za účelom potrebnej diagnostiky problematického správania maloletého. Maloletému bolo už v minulosti zo strany súdu výchovné opatrenie uložené (sp.zn. 9P/264/2022) pobytom v reedukačnom centre, výchovné problémy však opätovne u maloletého eskalujú. Rodičia maloletého nedokážu zabezpečiť korekciu nežiadúceho správania maloletého. U maloletého sa dlhodobo prejavuje agresívne fyzické a verbálne správanie voči spolužiakom, maloletý poškodzuje školský a obecný majetok, rodičia problémové správanie maloletého nezvládajú a je tu dôvodná obava o psychické zdravie maloletého. Doposiaľ vykonané opatrenia sociálnoprávnej ochrany detí a opatrenia školy neviedli k náprave a zlepšeniu situácie. 24. Je v záujme maloletého, aby absolvoval komplexnú diagnostiku v špecializovanom zariadení a potrebná odborná pomoc bola u maloletého zahájená pokiaľ možno bezodkladne. Bez včasného stanovenia odbornej diagnostiky by mohol byť vážne ohrozený priaznivý vývoj maloletého. Na základe vykonanej odbornej diagnostiky bude následne možné zvážiť potrebu prípadných ďalších opatrení v záujme maloletého či už zo strany ÚPSVaR alebo súdu. 25. Vzhľadom na uvedené, stotožňujúc sa s dôvodmi podaného návrhu, súd s ohľadom na najlepší záujem maloletého nariadil rodičom maloletého odovzdať maloletého do starostlivosti Diagnostického centra so sídlom Ul. J. Jančeka 32, Ružomberok, čím maloletý čo najskôr absolvuje potrebnú odbornú diagnostiku. Súd v súlade s ust. § 367 ods. 2 C.m.p. obmedzil čas trvania neodkladného opatrenia, a to na dobu 4 mesiacov, čo je dostatočný čas na odbornú diagnostiku maloletého, na základe ktorej bude možné posúdiť vhodnosť ďalších opatrení. 26. O tom, či bude dôvodné pristúpiť aj k uloženiu výchovného opatrenia vo veci samej, rozhodne súd po vykonaní riadneho dokazovania, pričom prvoradým hľadiskom bude najlepší záujem maloletého dieťaťa. Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia na Okresnom súde Malacky, písomne, trojmo. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam,
g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy. Ak povinný dobrovoľne nesplní, čo mu ukladá vykonateľné rozhodnutie a ide o rozhodnutie vo veciach starostlivosti o maloletého, styku s maloletým alebo inej ako peňažnej povinnosti vo vzťahu k maloletému, môže oprávnený podať návrh na nariadenie výkonu rozhodnutia, ktorý môže byť uskutočnený spôsobom ust. zákonom č. 161/2015 Z.z. Civilný mimosporový poriadok (§ 370 a nasl. C.m.p.).

